**ΕΝΟΤΗΤΑ 5Η**

**ΟΙ ΒΑΘΜΟΙ ΤΩΝ ΕΠΙΘΕΤΩΝ : ΘΕΤΙΚΟΣ, ΣΥΓΚΡΙΤΙΚΟΣ, ΥΠΕΡΘΕΤΙΚΟΣ**

Παραθετικά είναι ο συγκριτικός και ο υπερθετικός βαθμός

**ΣΧΗΜΑΤΙΣΜΟΣ ΤΩΝ ΠΑΡΑΘΕΤΙΚΩΝ**

|  |  |  |  |  |
| --- | --- | --- | --- | --- |
| **ΘΕΤΙΚΟΣ**  | **ΣΥΓΚΡΙΤΙΚΟΣ** μονολεκτικός τύπος | **ΣΥΓΚΡΙΤΙΚΟΣ** περιφραστικός τύπος | **ΥΠΕΡΘΕΤΙΚΟΣ Σχετικός** περιφραστικός ή μονολεκτικός τύπος | **ΥΠΕΡΘΕΤΙΚΟΣ Απόλυτος** περιφραστικός ή μονολεκτικός τύ-πος |
| ανθεκτικός, -ή, -ό | ανθεκτικότερος | πιο ανθεκτικός  | ο πιο ανθεκτικός ή ο ανθεκτικότερος | Πολύ (πολύ) ανθε-κτικός ή ανθεκτι-κότατος |
| ευρύς, -εία, -ύ | ευρύτερος | πιο ευρύς | Ο πιο ευρύς ή ο ευ-ρύτερος | πολύ (πολύ) ευρύς ή ευρύτατος |
| αναιδής, -ής, -ές | αναιδέστερος  | πιο αναιδής  | Ο πιο αναιδής ή ο αναιδέστερος | πολύ (πολύ) αναι-δής ή αναιδέστα-τος |

**ΠΑΡΑΘΕΤΙΚΑ ΤΩΝ ΜΕΤΟΧΩΝ**

Σχηματίζονται πάντοτε περιφραστικά :

|  |  |  |
| --- | --- | --- |
| **ΘΕΤΙΚΟΣ** | **ΣΥΓΚΡΙΤΙΚΟΣ** | **ΥΠΕΡΘΕΤΙΚΟΣ** |
| **χαρούμενος** | **πιο χαρούμενος** | **ο πιο χαρούμενος (σχετικό)****πολύ χαρούμενος (απόλυτο)** |

**ΠΑΡΑΘΕΤΙΚΑ ΤΩΝ ΕΠΙΡΡΗΜΑΤΩΝ**

|  |  |  |
| --- | --- | --- |
| **ΘΕΤΙΚΟΣ** | **ΣΥΓΚΡΙΤΙΚΟΣ** | **ΥΠΕΡΘΕΤΙΚΟΣ** |
| ψηλά | ψηλότερα, πιο ψηλά | ψηλότατα, πολύ ψηλά |
| πλατιά | πλατύτερα, πιο πλατιά | πλατύτατα, πολύ πλατιά |
| συνεπώς  | συνεπέστερα, πιο συνεπώς | συνεπέστατα, πολύ συνεπώς |

**Δεν έχουν παραθετικά** τα επίθετα που δηλώνουν :

α. ύλη : χρυσός, ξύλινος

β. καταγωγή ή συγγένεια : ρεθυμνιώτικος , αδελφικός

γ. τόπο, χρόνο : γήινος, αυριανός

δ. κατάσταση που δεν αλλάζει : ολόκληρος, θνητός

**ΑΝΩΜΑΛΑ ΠΑΡΑΘΕΤΙΚΑ**

Σχηματίζουν τα μονολεκτικά παραθετικά τους από διαφορετικό θέμα σε σχέση με το αρχικό ή διαφορετικά σε σχέση με τα άλλα επίθετα :

|  |  |  |
| --- | --- | --- |
| **ΘΕΤΙΚΟΣ** | **ΣΥΓΚΡΙΤΙΚΟΣ** | **ΥΠΕΡΘΕΤΙΚΟΣ** |
| απλός | απλούστερος, πιο απλός  | απλούστατος, πολύ απλός ο απλούστερος ,ο πιο απλός |
| γέρος  | γεροντότερος, πιο γέρος | πολύ γέρος ο γεροντότερος, ο πιο γέρος |
| κακός | χειρότερος, πιο κακός | χείριστος, κάκιστος, πολύ κακός, ο χειρότερος , ο πιο κακός |
| καλός | καλύτερος, πιο καλός | άριστος, κάλλιστος, πολύ καλός, ο καλύτερος, ο πιο καλός |
| λίγος | λιγότερος, πιο λίγος | ελάχιστος, πολύ λίγος, ο λιγότερος, ο πιο λίγος |
| μικρός | μικρότερος, πιο μικρός  | ελάχιστος, πολύ μικρός, ο μικρότερος, ο πιο μικρός |
| μεγάλος  | μεγαλύτερος, πιο μεγά-λος | ο μεγαλύτερος, ο πιο μεγάλος,μέγιστος, πολύ μεγάλος |
| πολύς  | περισσότερος, πιο πολύς ( και σπαν. πιότερος) | πλείστος, πάρα πολύς, ο περισσότερος, ο πιο πολύς |
| κοντός | κοντότερος /ύτερος  | κοντότατος, πολύ κοντός ο κοντότερος /ύτερος, ο πιο κοντός |
| πρώτος | πρωτύτερος  | πρώτιστος , ο πρωτύτερος |

**ΕΛΛΕΙΠΤΙΚΑ ΠΑΡΑΘΕΤΙΚΑ**

|  |  |  |
| --- | --- | --- |
| (άνω) | ανώτερος | ανώτατος |
| (κάτω) | κατώτερος  | κατώτατος |
| (υπέρ) | υπέρτερος | υπέρτατος |
| (άπω) | απώτερος | απώτατος |
| (ένδον) | ενδότερος | ενδότατος |
| (υπέρ) | υπέρτερος | υπέρτατος |
| (έσω)  | εσώτερος | εσώτατος |

**ΑΝΩΜΑΛΑ ΠΑΡΑΘΕΤΙΚΑ ΕΠΙΡΡΗΜΑΤΩΝ**

|  |  |  |
| --- | --- | --- |
| ΘΕΤΙΚΟΣ | ΣΥΓΚΡΙΤΙΚΟΣ | ΥΠΕΡΘΕΤΙΚΟΣ |
| πολύ | περισσότερο | πάρα πολύ |
|  λίγο | λιγότερο |  ελάχιστα, πολύ λίγο |
| νωρίς  | νωρίτερα | - |
| ύστερα | υστερότερα |  |
|  | αρχύτερα |  |
| γρήγορα | γρηγορότερα | το γρηγορότερο |
| (ταχέως) | ταχύτερα | τάχιστα, το ταχύτερο |
| πρώτα | πρωτύτερα |  |

**ΙΔΙΑΙΤΕΡΟΣ ΣΧΗΜΑΤΙΣΜΟΣ ΤΟΥ ΥΠΕΡΘΕΤΙΚΟΥ ΣΤΑ ΕΠΙΘΕΤΑ**

Κάποτε για το σχηματισμό του απόλυτου υπερθετικού χρησιμοποιούνται και οι εξής τρόποι:

1. Η επανάληψη του θετικού βαθμού : είναι ένα παχύ – παχύ κοριτσάκι

2. Η γενική πληθυντικού του ίδιου επιθέτου + θετικός βαθμός : είναι των αδυνάτων αδύνατο να περάσει τη χρονιά

3. τα σύνθετα επίθετα με α΄ συνθετικό τα εξής :

όλος : ολάνθιστος

υπέρ : υπέρκομψη

θεός : θεόστραβος

παν : πανάσχημος

κατά : κατακόκκινο

αριθμητικό : τετράπαχος

**ΑΣΚΗΣΕΙΣ**

**1 . Διορθώστε τα λάθη :**

α. Ακούστε τον, γιατί είναι πολύ εξαιρετικός δάσκαλος . .........................................

β. Θα μιλήσετε ποιο αργότερα, γιατί τώρα εργάζεται. ..............................................

γ. Υπάρχουν πολύ ποιο ικανότερα άτομα για προαγωγή. ..........................................

δ .Πιο νομίζετε ότι είναι το ποιο σημαντικό πράγμα απ’ όσα συζητήσαμε; ......................................................

ε. Τριγυρνούσε για πολύ ώρα με το αυτοκίνητο , καθώς δεν έβρισκε χώρο στάθμευσης . ........................................................

στ. Το διαδίκτυο αποτελεί ένα διεθνή μέσο ενημέρωσης, ψυχαγωγίας κι επικοινωνίας . .......................................................

**2. Συμπληρώστε τα κενά :**

α. Αν κι εργάστηκε πολύ κι ευσυνείδητα στη ζωή του, ανταμείφθηκε .......................................... (λίγο)

β. Αυτός είναι ………………………………………. τρόπος από όλους για να λύσεις την άσκηση ( απλός )

γ. Η Ντίνα είναι ……………………………………… μαθήτρια από τη Βάσω (ευφυής ) .

δ. Το δεύτερο δικαστήριο τον έκρινε …………………………………………….. σε σχέση με το πρώτο (επιεικώς ) .

**3. Να αντικαταστήσετε τους μονολεκτικούς με περιφραστικούς τύπους και αντίστροφα :**

α. Η επίδοσή σου στο διαγώνισμα ήταν πολύ καλή →..........................................................

β. Προσπάθησε να μην είσαι ο πιο αναιδής στην τάξη . →...................................................

γ. Απαιτώ ν’ αναφερθείς πιο εκτενώς στο περιστατικό. .→..................................................

δ. Είναι ο πιο ευτυχισμένος άνθρωπος του κόσμου μετά τη γέννηση του παιδιού του →...............................................................

**ΕΝΟΤΗΤΑ 5 - Η ΣΥΓΚΡΙΣΗ**

**ΑΣΚΗΣΕΙΣ**

**Α. Αφού μελετήσετε τη σελ. 80 του βιβλίου σας, να βρείτε τον α΄ και β΄ όρο της σύγκρισης και να υπογραμμίσετε το συγκριτικό επίθετο ή επίρρημα στις επόμενες προτάσεις :**

1. Είναι προτιμότερο να μείνουμε σπίτι, παρά να δούμε αυτή την ανούσια ταινία.

...................................................................................................................................

2. Η θέα απ’ το μπαλκόνι μου είναι πιο εντυπωσιακή από της βεράντας σου .

...................................................................................................................................

3. Θα μου άρεσε να ταξιδεύαμε με αεροπλάνο παρά με τραίνο .

...................................................................................................................................

4. Οι φίλοι σου είναι κοινωνικότεροι από σένα .

..................................................................................................................................

5. Είναι πιο αποτελεσματικό να δουλεύεις οργανωμένα .

...................................................................................................................................

6. Έχει τέτοια αλαζονεία, που πιστεύει ότι όλοι οι άλλοι είναι κατώτεροί της .

..................................................................................................................................

**Β . Συμπληρώστε το συγκριτικό και το β΄ όρο της σύγκρισης:**

1. Την απάντηση τη σκέφτηκα εγώ ………………………………………...............(πρώτα )

2. Η ζέστη σήμερα είναι ……………………………………………………................. (κακός)

3. Η Κατερίνα είναι ………………………………………………………................... (επιμελής)

4. …………………………. να προλαβαίνεις …………………………………................ (καλά)

5. Το σημερινό μάθημα είναι …………………………………………….................(εύληπτος)

6. Σήμερα δούλεψες …………………………………………………………....................(πολύ)

7. Είναι προτιμότερο να κοιμάσαι νωρίς …………………………………………………………..

**ΤΟ Β΄ ΣΥΝΘΕΤΙΚΟ**

Συμπληρώστε τον πίνακα :

|  |  |  |  |
| --- | --- | --- | --- |
| **Α΄ΣΥΝΘΕΤΙΚΟ** | **Β΄ΣΥΝΘΕΤΙΚΟ** | **ΣΥΝΘΕΤΟ** | **ΜΕΡΟΣ ΤΟΥ ΛΟΓΟΥ** |
| α. λιγνίτης | ορύττω |  |  |
| β. οκτώ | όροφος |  |  |
|  |  | γ. αγγειοδιασταλτικός |  |
|  |  | δ. φαρμακοποιός |  |
| ε. έντομο | λέγω |  |  |
| στ. α στερητ | οδύνη |  | επίθετο |
| ζ. μέση | καλοκαίρι |  | επίρρημα |
|  |  | η. ραδιούργος |  |

**ΟΡΓΑΝΩΣΗ ΚΑΙ ΣΥΝΟΧΗ ΤΗΣ ΠΕΡΙΓΡΑΦΗΣ ΚΑΙ ΤΗΣ ΑΦΗΓΗΣΗΣ**

Περιγραφή είναι η αναπαράσταση ενός χώρου, γεγονότος, προσώπου, πράγματος κλπ. Με την περιγραφή απεικονίζουμε τα κύρια γνωρίσματα αυτού που περιγράφουμε και την οργανώνουμε με άξονα το χώρο.

Κατά την περιγραφή τηρούμε τη βασική αρχή της μετάβασης από τα γενικά χαρακτηριστικά στις ειδικές λεπτομέρειες .

Αν πρόκειται για περιγραφή τοπίου, το γραπτό μας οργανώνεται με βάση είτε το σημείο περιγραφής , όταν παρακολουθούμε ακίνητοι ένα χώρο, είτε την κίνηση προς ένα σημείο (από μακριά κοντά, από πάνω κάτω κλπ.) .

Η συνοχή των περιγραφικών κειμένων εξασφαλίζεται με :

• χρησιμοποίηση χρόνου ενεστώτα ή γενικότερα εξακολουθητικών χρόνων που υπογραμμίζουν τη στατική όψη του αντικειμένου που περιγράφεται

• χρήση επιθέτων που δηλώνουν μόνιμες ιδιότητες

• προσδιορισμούς του χώρου

• αυξημένη χρήση των βοηθητικών ρημάτων είμαι και έχω

• χρήση μεταφορικής (δίνει παραστατικότητα στην περιγραφή) ή κυριολεκτικής γλώσσας, ανάλογα με το περιγραφόμενο είδος

• ειδικό λεξιλόγιο ή ορολογία , αν πρόκειται για περιγραφή επαγγέλματος , επιστήμης κλπ.

Προσέξτε το παρακάτω απόσπασμα :

Στη θεία Άννα η φύση φάνηκε σ’ όλα φειδωλή, εκτός απ’ την καρδιά της . Τα σκληρά γηρατειά την είχαν καταντήσει «σωστό σκέλεθρο» . Το δέρμα της ήταν λεπτό σαν τσιγαρόχαρτο, έτσι που οι φλέβες της είχες την εντύπωση πως βρίσκονταν όχι κάτω, αλλά έξω απ’ αυτό .Το σώμα της, αδύνατο και ντελικάτο, νόμιζες πως μπορούσε να το διαπεράσει το φως. Τα δάχτυλά της, καθώς σφίγγαν τα μπράτσα της πολυθρόνας, μοιάζαν με σκληρούς ρόζους αναρριχητικού φυτού που τυλίγονται γύρω από τον κορμό δέντρου. Κινείται ελαφρά , με μικρά απότομα τινάγματα, σαν να μην είναι βέβαιη για την κατεύθυνση που πήρε. Κι όμως, διασχίζει το δωμάτιο πιο γρήγορα απ’ τον καθένα μας , με τα πόδια της όλη την ώρα ελάχιστα μετέωρα πάνω απ’ το δάπεδο.

(Ν. Γρηγοριάδη, Το δημιουργικό γράψιμο )

Βασική ιδέα είναι η «τσιγκουνιά» της φύσης προς τη θεία Άννα, όχι όμως και σε σχέση με την καρδιά της . Ο συγγραφέας τονίζει την ισχνότητα της θείας ξεκινώντας από τη γενική εικόνα: Τα σκληρά γηρατειά την είχαν καταντήσει «σωστό σκέλεθρο» και συνεχίζει χρησιμοποιώντας τις απαραίτητες περιγραφικές λεπτομέρειες που αποδεικνύουν πόσο αδύνατη ήταν, σε αντίθεση όμως με τη δύναμη της καρδιάς της που τής επιτρέπει να διασχίζει πολύ γρήγορα το δωμάτιο ( Κι όμως διασχίζει ...δάπεδο ) .

Αφήγηση είναι η εξιστόρηση ενός ή μιας σειράς γεγονότων με αρχή, μέσο και τέλος. Η αφήγηση παρακολουθεί το αντικείμενο για το οποίο γίνεται λόγος δυναμικά, δηλ. κατά την ενέργεια και τις μεταβολές του μέσα στο χρόνο.

• Έτσι οργανώνεται με άξονα το χρόνο ( διαδοχή γεγονότων),

• αλλά και τον άξονα αιτίας και αποτελέσματος (όσα εξιστορούνται προκύπτουν ως αποτέλεσμα άλλων ).

• Χρησιμοποιείται κυρίως ο αόριστος και πιο γενικά οι συνοπτικοί χρόνοι , χωρίς όμως να απουσιάζει ο παρατατικός και οι εξακολουθητικοί χρόνοι, όταν η ταχύτητα της αφήγησης είναι μικρή και μεγάλη η διάρκεια των γεγονότων.

Καθοριστικό στοιχείο τόσο στην περιγραφή, όσο και στην αφήγηση είναι η νοηματική συνάφεια, δηλ. η λογική σύνδεση των νοημάτων μεταξύ τους .

Δείτε και το παρακάτω κείμενο – απόσπασμα :

Όταν τα γεγονότα είναι τόσα πολλά κι απανωτά μπορεί κανείς να μπερδέψει ημερομηνίες, μα κάποια είναι ξεχωριστά, μένουν θαρρείς, γραμμένα σε κάποια μεριά του νου σου με ανεξίτηλο μελάνι. Θυμάμαι πώς έγραψα το πρώτο μου διήγημα και πώς πήγαινα στην Περράκη να της πω ότι δεν ξαναπάω στο κουκλοθέατρο.

Ήτανε καλοκαίρι και στο τραπέζι της κουζίνας έγραψα το πρώτο μου διήγημα. Ο Γιώργος με πίεζε πολύ να γράψω. Μ’ έβαλε βέβαια να το γράψω τρεις φορές .Έτσι, λέει, τους έμαθαν στη Λεόντειο. Άμα έγραφες την έκθεσή σου τρεις φορές, ξαναγράφοντάς την αυθόρμητα διόρθωνες τις εκφράσεις σου κι ακόμα και τις έννοιες. Στην αρχή νευρίασα. Μα πόσο δίκιο είχε, και την τρίτη φορά το πρώτο μου διήγημα Κοντά στις ράγες ήτανε για κείνον έτοιμο ν’ ανοίξει τα φτερά του .

Άλκη Ζέη, Με μολύβι φάμπερ νούμερο 2

**ΕΡΓΑΣΙΑ ΓΙΑ ΤΟ ΣΠΙΤΙ**

Επιλέξτε μια από τις παρακάτω θεματικές περιόδους και αναπτύξετέ την με βάση όσα ειπώθηκαν παραπάνω :

1. Μπαίνοντάς κανείς στο δωμάτιό μου δεν είναι δύσκολο να διαπιστώσει ότι ανήκει σ’ έναν έφηβο.

2. Το πρωινό ξύπνημα είναι η χειρότερη στιγμή της ημέρας για μένα